2025年堪察加半岛地震

2025年堪察加半岛地震发生勒協調世界時2025年7月29号23:24（堪察加辰光（UTC+12）2025年7月30号11:24），地震矩规模8.8，是大型逆冲区地震，震中勒垃俄罗斯堪察加半岛东岸个阿瓦恰湾，引发场破坏性海啸。

地质背景

堪察加半岛勒垃太平洋板块、鄂霍次克板块当中，老底子勒垃1737年、1923年、1952年发生仔三趟有记录个大地震。勒垃箇地震前十日天里向，同一片地方还发生多埭里氏震级6.0以上个地震。

地震震源勒垃千岛海沟里向，是北美洲板块搭仔太平洋板块当中个隻大型逆冲断层、板块挤压边界，从千岛群岛东海岸望东北一路延伸到堪察加半岛。白垩纪到现在，箇隻消亡边界长日活跃，上一趟差弗多规模个大地震是1952年北库里尔斯克地震。Cui, Q., Zhou, Y., Liu, L., Gao, Y., Li, G., & Zhang, S. (2023). The topography of the 660-km discontinuity beneath the Kuril-Kamchatka: Implication for morphology and dynamics of the northwestern Pacific slab. Earth and Planetary Science Letters, 602, Article 117967. https://doi.org/10.1016/j.epsl.2022.117967

震后影响
俄罗斯
震中附近个堪察加彼得罗巴甫洛夫斯克海岸监测到3到4米个海啸，引发停电，至少4人受伤。勒垃千岛群岛个北库里尔斯克更是觑到5米高个海啸，全城近九成建筑物毁脱。地震过仔么，俄罗斯堪察加半岛个活火山克柳切夫火山开始喷发，火山灰冲到火山口上方毛6000米。

日本
气象厅因为堪察加半岛附近发生强烈地震，勒垃多块地方发布海啸预警。日本当地辰光上半日10点钟开始，日本太平洋边会得碰着1米高个海啸，後来估北海道到和歌山县沿海个海啸高度有得3米，提醒老百姓连忙去高地方避难，离开海岸、河口区域，弗允许去海边。当地辰光下半日1点52分，岩手县久慈港记录到高1.3米个海啸。

交通方面，仙台机场个跑道因为海啸临时关脱，JR东日本、JR东海、JR北海道个相关铁路线路也停运哉。

东京电力公司发布消息表示，9点05分左右，因为隻海啸，拿福岛第一核电厂核污水排海个生活停脱。

中国
箇趟地震预估会得对中国部分地区沿岸造成灾害影响。自然资源部海啸预警中心对上海、浙江舟山、台湾咾啥个地方发布海啸黄色警报，表明海啸波会得对当地产生0.3（含）~1米个海啸。当天下半日，自然资源部海啸预警中心解除针对上海、浙江沿海个海啸警报。到夜快，海啸预警侪解除脱。

台湾氣象署表示，蘭嶼有得12公分海啸、宜蘭蘇澳观测到9公分高海嘯、基本浪向没超過10公分个，對台灣影響弗大。

美国
国家气象局针对关岛、美属萨摩亚、夏威夷、阿拉斯加荷兰港、旧金山湾区咾啥个太平洋沿岸发布相关个海啸警告。 

墨西哥
墨西哥政府警告表示，从下加利福尼亚州到恰帕斯州个太平洋沿岸有得海啸，叫居民远离海滩。

 智利 
智利沿海地区记录到超过1.5米个海啸。

大洋洲
新西兰国家紧急事务管理局针对箇地震引发个海啸发布警告，表示新西兰全境会得出现“强劲海流搭仔预测弗出个巨浪”。汤加、斐济、库克群岛咾啥个亦发布相关海啸预警。来了法属波利尼西亚，政府警告海啸会得有2米2。

相关条目
 1737年堪察加地震
 1952年北库里尔斯克地震

 环太平洋火山带

 参考 

Category:2025年地震